Håndsprit, masker og fladskærme.

Det var nogle af de ting, en tyv forsøgte at stjæle fra sygehuset i Middelfart fredag aften ved 23-tiden.

En medarbejder på sygehuset hørte, at der var ubudne gæster i bygningen, og det viste sig, at en mandlig tyv var i gang med at berige sig selv med fladskærme, masker og håndsprit.

Politiet modtog en anmeldelse om indbrud klokken 23.12, fortæller vagthavende ved Fyns Politi Sten Nyland.

- Vi får en vogn frem sådan forholdvis hurtigt, som pågriber en mand uden for sygehuset, som var ved at arrangere nogle tyvekoster blandt andet fladskærms-tv, noget værktøj, elektronik, noget håndsprit og masker, siger Sten Nyland.

Der er tale om en 51-årig mand, som nu er varetægtsfængslet.

Skærpet straf ved coronakriminalitet

Folketinget vedtog op til påske en hastelov, hvor lovovertrædelser begået i forbindelse med coronakrisen kan blive fordoblet i forhold til det normale.

Tyveri af værnemidler blev nævnt som et eksempel på kriminalitet, som skal straffes hårdere.